„SAULĖTOSIOS AMERIKOS RITMAI“ | Saulės vasaros koncertai 2022
2022-06-29 12:00 (Europe/Helsinki)
Tradicija tapęs Šiaulių miesto koncertinės įstaigos „Saulė“ organizuojamas ciklas „Saulės vasaros koncertai“ kviečia visus Šiaulių miesto gyventojus ir miesto svečius pasimėgauti gyva muzika lauke! Profesionalūs kolektyvai – Šiaulių bigbendas ir Šiaulių pučiamųjų orkestras – ir jų geri bičiuliai bei kolegos pripildys miesto erdves kokybiškos muzikos garsais: Šiaulių bulvare (prie Šiaulių dailės galerijos, prie bendradarbystės centro „Spiečius“), Šiaulių kultūros centro Rėkyvos kultūros namuose (Energetikų g. 7), Kviečiame apsilankyti ciklo „Saulės vasaros koncertai“ renginiuose!

Visi koncertai nemokami! Esant nepalankioms oro sąlygoms, koncertai nevyks (išskyrus koncertą Šiaulių kultūros centro Rėkyvos kultūros namuose, kuris vyks bet kokiu oru). Lankytojų prašome griežtai laikytis visų saugumo reikalavimų, kuriuos nurodo LR Vyriausybė!

Birželio 29 d. 12 val. „Saulėtosios Amerikos ritmai“.

Dalyvauja Šiaulių bigbendas (meno vadovas ir dirigentas R. Ašmanis).

Vilniaus g. 213, prie bendradarbystės centro „Spiečius“.

Festivalio „Šiauliai gyvai 2022“ koncertas
2022-06-30 18:00 | Fotografijos muziejus
BIRŽELIO 30 d. 18 VAL.
Kulminacinis festivalio „Šiauliai gyvai 2022“ renginys. Menininkė Jolita Vaitkutė ir muzikantas Andrius Mamontovas Fotografijos muziejaus Galerijoje pristatys instaliaciją „Skambina“.
Informacinis nuovargis skatina užverti asmenines erdves. Pranešimų nustatymai, skrydžio režimas, aplinka „netrukdyti“ – tai smulkūs skydai, kuriuos statome prieš išorės triukšmą. Stengiamės tvarkytis su dirgikliais, bet kai kurie iš jų tiesiog per garsūs. Dabartinė realybė nebeleidžia išlikti užsivėrus, ji atlieka intervenciją ir sugražina pamirštas grėsmes. Net ir norėdami, negalime šios informacijos iki galo blokuoti. Dirgikliai iš praeities vėl realūs. Viskas, ką galime padaryti – konvertuoti nerimą į kasdienę patirtį, suteikti jam žmogišką formą ir išmokti su juo gyventi.
Instaliacija „Skambina“ Fotografijos muziejuje bus eksponuojama iki 2022 m. rugpjūčio 22 d.
__________
Koncertų vedėjai – Valstybinio Šiaulių dramos teatro aktoriai Severinas Norgaila ir Aidas Matutis.
Visi renginiai (išskyrus birželio 3 d.) vyks Fotografijos muziejuje (Vilniaus g. 140, Šiauliai).

JESSICA SHY koncertas
2022-06-30 20:00 | Chaimo Frenkelio viloje
Jessica Shy per keletą metų tapo bene labiausiai klausoma ir geidžiama jaunosios kartos atlikėja. “Viskas Ką Turiu”, “Stadionai”, “Taip Atsitiko”, “Rožė”, “Užmerk Man Akis”, “Šokam Lėtai” – Jessica Shy dainų žodžius kartu dainuoja daugybė lietuviškos pop muzikos mylėtojų.

Jessica Shy kartu su Justinu Jaručiu parašė “Tu Palauk”, “Alright”, “Ar Įsileisi” ir visų pamėgtą, kiekvienos vasaros hitą “Rugpjūtis”. Šis duetas dar visai neseniai dalinosi kūryba su tūkstančiais savo gerbėjų Žalgirio Arenoje surengtame ypatingame koncerte “Dainos Be Pavadinimo”.

Jessica Shy atliks savo populiariausius kūrinius gyvai kartu su grupe Birželio 30 dieną Šiauliuose, Chaimo Frenkelio viloje. Kviečiame visus vasarą praleisti su geriausiomis Jessica Shy dainomis!

Bilietų skaičius ribotas. Bilietai brangs!

Edukacija Šiaulių mieste „Dėk į kojas!“
2022-10-02 11:00 - 17:00 | P. Višinskio viešoji biblioteka
Spalio 2 d., sekmadienį, keliaukite į nuotykį su knygnešiu (aktorius Romanas Dudnikas) maršrutu „Dėk į kojas!“ Šiaulių mieste ir sužinokite, kokie miesto objektai mena knygnešystės laikus ir svarbiausius to meto miesto įvykius bei asmenybes.
Knygnešys nuotykių ieškotojų lauks 11 val. Šiaulių apskrities Povilo Višinskio viešosios bibliotekos (Aušros al. 62) III a. fojė. Dalyvių lauks bibliotekos įsteigti prizai!
Edukacija nemokama.
Būtina išankstinė registracija. Dalyvių skaičius ribotas.
Registracija tel. (8 41) 37 17 37, el. paštas s.vaitkaityte@savb.lt

Sergėjaus Drovosekovo darbų parodos „Gamtos grožis“ atidarymas
2022-10-03 15:00 - 17:00 | P. Višinskio viešoji biblioteka
Spalio 3 d., pirmadienį, 15 val. Šiaulių apskrities Povilo Višinskio viešosios bibliotekos II a. fojė atidaroma Sergėjaus Drovosekovo darbų parodą „Gamtos grožis“.
VšĮ „Motinos Teresės šeimų namai“ bendruomenės narys Sergėjus Drovosekovas piešia darbus viena ranka. Sergėjaus gyvenime viena ranka – ne trūkumas, o galimybė. Vaikystėje autorius labai nemėgdavo piešti, juokiasi, kad už jį piešdavusi mama. Tačiau nelengvas gyvenimas Sergėjų išmokė į piešimą pažiūrėti naujomis akimis. Per nelaimingą atsitikimą jis neteko vienos rankos. Sergėjui teko priimti pateiktą gyvenimo išbandymą ir prisitaikyti prie pakitusios rutinos.
Sergėjus piešia jau penkerius metus, tačiau savo pirmųjų darbų parodyti nedrįsta. Autorius teigia, kad jo darbai prasti ir nėra į ką žiūrėti. Sergėjus ėmėsi piešti tam, kad turėtų užsiėmimą, daugiausia žiemos laikotarpiu. Kitais metų laikais mėgsta leisti laiką gamtoje, uogauja, grybauja, semiasi idėjų kūrybai.
Paklaustas, kaip jam kyla darbų idėjos, Sergėjus atsako, kad iš anksto neturi sugalvojęs jokio plano, kaip ką pieš, ar darbas pavyks, ar ne – tiesiog pasiruošia dažus, paima teptuką ir lieja mintis ant pasirinkto pagrindo.
Pagrindinė Sergėjaus darbų tema yra gamta, įvairūs gyvūnai ir laivai. Paklaustas, kodėl netapo žmonių portretų, vyras šypsosi ir sako, kad jam vis dar nepavyksta veidai, tačiau nepraranda vilties, kad patobulės ir išmoks piešti ir juos.
Šios parodos pavadinimas „Gamtos grožis“ atspindi Sergėjaus meilę gamtai, kurioje jis jaučiasi savimi.
Organizatoriai: VšĮ „Motinos Teresės šeimų namai“ ir Šiaulių apskrities Povilo Višinskio viešoji biblioteka.

Muzikinis spektaklis „Išsipildžiusios svajonės istorija“
2022-10-04 18:00 | Šiaulių kultūros centras
Spektaklyje skamba gražiausios I. Kalman, J. Strauss, F. Lehar bei kitų operečių arijos. Ištraukos iš operečių atskleidžia aistringą, romantišką, šviesią, šarmingą ir uždegančią istoriją apie meilę.
Spektaklio veiksmas vyksta 1920–1930 metais. Muzikinio spektaklio herojai – paprasta šokėja ir kilmingas grafas, kaip ir daugelis iš mūsų, svajoja apie meilės paieškas ir jos tikrumą. Jie nori mylėti, bet nepasitiki. Tuometinės visuomenės normos ir nuostatos daro jų meilę ir svajones neįmanomais. Bet jų meilė yra tiek stipri, kad sulaužo nusistovėjusias visuomenės taisykles. Patikėję trapia savo ateitimi, jie suklysta ir per kvailiausią atsitiktinumą praranda vienas kitą, tačiau likimas vis tiek juos suveda. Jiems tenka ginti savo meilę… Meilė kuri laužo taisykles, yra tiek stipri, kad sugeba sugriauti sienas, vien tam, kad ji išsipildytų.
Charizmatiškas, artistiškas vokalinis duetas „Bella Vita“, kurio nariai profesionalūs solistai Gražina Skinderytė – Kurnickienė (sopranas) ir Nacionalinio operos ir baleto teatro emeritas Vytautas Kurnickas (tenoras) papasakos žiūrovams išsipildžiusios svajonės istoriją.

Lumo Studija: Kamerinis spektaklis “24 Valandos iš moters gyvenimo”
2022-10-04 18:30 | Šiaulių dramos teatro Mažoji salė
Režisierė Valda Bičkutė Valiukienė
Scenografė Laura Tulaitė
Kostiumų dailininkė Ramunė Piekautaitė
„Kai kūrėme šį spektaklį, nerimavome, ar bus šiuolaikiniam žmogui suprantami subtiliausi sielos virpesiai, aktorinis teatras be jokių spec.efektų, net be muzikos…. Tik žodis, tik mintis, tik jausmas iš širdies į širdį… Bet pasirodė, kad tikros vertybės yra amžinos – nuostabu matyti, kaip publika kvėpuoja kartu su mumis, kartu keliauja istorijų „kelionę”, juokiasi ir… verkia kartu. Iš tiesų dar kart pati sau atskleidžiau aktoriaus profesijos magiją – žiūrovai sako, kad net kvapus jaučia, mato vietas, kambarius ir žmones, apie kuriuos pasakojame. Spektaklis apie mus, moteris, apie kiekvieną iš mūsų … Dar man tai yra ir
odė Vyrui … Taip pat – Meilei… Ir tai yra nuostabu !” Aktorė ir idėjos autorė Valda Bičkutė

„Nesiaukite Live: Ineta Stasiulytė“
2022-10-06 20:00 | Šiaulių kultūros centras
Spalio 6 d. 20 val. Šiaulių kultūros centre (Aušros al. 31) vyks renginys „Nesiaukite live“, kurio svečias – teatro ir kino aktorė Ineta Stasiulytė. Pasimatymas su aktore paskirtas Šiaulių kultūros centre.
Žiūrovų laukia tikrai įtemptos, kupinos juoko ir geros muzikos valandos.
Renginio vedėjas – Justinas Jankevičius
Svečias – Ineta Stasiulytė

Spektaklis „Pasiklydęs skambutis“
2022-10-07 18:00 | Šiaulių kultūros centras
Polas su Laura laukia savo draugų atvykstant į svečius – reklamos prodiuserio Hario ir jo žmonos Robertos. Artėja daug žadantis vakaras: gardi vakarienė, gėrimai ir pokalbiai iki paryčių. Tik kažkodėl draugai vėluoja. Regis, pasiklydo. Paskambinę ir išsiaiškinę, kuria kryptimi važiuoti, jie pamiršta nuspausti pokalbio išjungimo mygtuką. Polas su Laura negali atsispirti pagundai ir pasiklauso draugų pokalbio. Ir išgirsta visai ką kita, nei tikėjosi… Ką gi dabar daryti? Prisipažinti, kad girdėjo VISKĄ? O gal nutylėti? Juk jie draugai… Bet ar pavyks?
Šią kultinę prancūzų autorės Kerol Gryp (Carole Greep) komediją matė daugiau nei 5 milijonai žiūrovų įvairiose pasaulio teatrų scenose. Ji tikrai priverčia pagalvoti: „Ar užbaigęs pokalbį tikrai padėjau ragelį?“.

Jaunųjų Lietuvos Šiaurės regiono atlikėjų ir grupių konkursas „Šiaurės pašvaistė“
2022-10-08 16:00 - 17:00
Jaunųjų Lietuvos Šiaurės regiono atlikėjų ir grupių konkursas „Šiaurės pašvaistė“ – pirmą kartą Šiauliuose vyksiantis renginys, subursiantis muzikuojančius, kuriančius ir talentingus jaunus žmones, kurie tarpusavyje varžysis dėl geriausiojo titulo ir puikių prizų!

Konkurso organizatorių, Šiaulių miesto koncertinės įstaigos „Saulė“, komisija iš visų pateiktų paraiškų atrinko 14 atlikėjų ir grupių, kurie rugsėjo 24 d. 16 val. susitiks ATRANKINIAME ETAPE Šiaulių atvirame jaunimo centre (Vytauto g. 103A). Šio etapo metu atlikėjų pasirodymus vertins komisija ir atrinks 6 solistus ir grupes, kurie spalio 8 d. 16 val. varžysis PUSFINALYJE Šiaulių atvirame jaunimo centre (Vytauto g. 103A). Jo metu komisija išrinks 3 geriausius, kurie lapkričio 25 d. 18 val. pasirodys FINALE su profesionaliu Šiaulių bigbendo kolektyvu Šiaulių kultūros centro pramogų salėje „Maksas“ (Aušros al. 31). Specialiai šiam koncertui bus paruoštos finalistų kūrinių aranžuotės orkestrui. Komisija, įvertinusi visus finalinius pasirodymus, paskelbs dalyvių užimtas prizines vietas:

Galimybė įrašyti savo 5 dainų EP profesionalioje įrašų studijoje.
400 € premija.
200 € premija.

Iki susitikimo visuose konkurso etapuose! Laukia smagūs ir įvairaus žanro muzikos pasirodymai, verti Jūsų palaikymo!
Visų etapų koncertai nemokami!

Renginio data — 2022 m. spalio 8 d.
Renginio pradžia: 16:00 val.
Renginio vieta: Šiaulių atviras jaunimo centras, Vytauto g. 103A

Projektas kūnams „Alkis“
2022-10-08 18:30 - 2022-10-09 18:30 | Šiaulių kultūros centro Kamerinė salė (Aušros al. 31)
Spalio 8 ir spalio 9 dienomis 18.30 ir 19.45 val.
„Alkis“ – tai netradicinis šokio projektas, skirtas ieškantiems kūrybinių impulsų kasdienybėje. Šis kūrinys – šokio spektaklio rėmus peržengiantis eksperimentas, kuriame žiūrovas, nors ir fiziškai apribotas erdvėje, tačiau nėra vien pasyvus stebėtojas, o tampa aktyvios scenografijos bei kolektyvinio išgyvenimo dalimi. Tai nekonformistiškas, neįprastas kasdienybės potyris. „Alkis“ yra kolektyvinė fantazija, o gal kolektyvinis gyvenimas, kurį reikės vienaip ar kitaip susikurti. Nepriklausomai kokiu būdu – išdaužiant stiklą, kūnais veikiant aplinką, nepaisant kurioje stiklo pusėje bebūtų žmogus.
Kūrybinė komanda: režisūra – Aira Naginevičiūtė, choreografija – Aira Naginevičiūtė ir šokėjai, šokėjai – Greta Grinevičiūtė, Gytis Ivanauskas, Goda Laurinavičiūtė, Agnietė Lisičkinaitė, Paulius Prievelis, Ugnė Kavaliauskaitė, Gediminas Rimeika, scenografija – Arūnas Adomaitis, garsas – Darius Čiuta, kostiumai – Laura Darbutaitė, dramaturgija – Silvija Čižaitė-Rudokienė, šviesos – Vilius Vilutis, prodiusavimas – Gintarė Palkevičienė.
N-16
Dėl kūrinio specifikos, perkant bilietą, „įsigyjamas” vienas stiklo cilindras 1 asm. arba 2 asm.
Vieno pasirodymo metu yra tik 15 cilindrų.
Spektaklyje itin intensyvus garso takelis, garsi, tiesiogiai žiūrovus veikianti muzika.
Žiūrovų vietos stovimos bei, vadovaujantis ir kūrinio koncepcija, vietų skaičius labai ribotas.

Gyvūnų globos dienos šventė
2022-10-09 11:00 - 16:00
Valstybinės maisto ir veterinarijos tarnybos Šiaulių departamentas sekmadienį, spalio 9 d., kviečia visus šiauliečius į Gyvūnų globos dienos minėjimą. Šventė vyks Šiaulių jaunųjų gamtininkų centro Jojimo skyriuje (Žuvininkų g. 30). Vyks šunų varžybos, susirinkusiųjų lauks įvairios kitos pramogos.
Visi į šventę atkeliavę šuniukai galės dalyvauti varžybose ir gauti prizų. Renginio metu vyks gražiausio piešinio konkursas, bus galima apžiūrėti alpakas, pabendrauti su gyvūnų globos organizacijos savanoriais, apžiūrėti jų globotinius, pajodinėti su poniu, nusifotografuoti su policijos simboliu šuniuku Amsiumi. Bus galima sužinoti apie bites, aplinkosaugininkų darbą, dalyvauti įvairiose viktorinose.
Šventės programa
11 val. Šventės pradžia
11.15 val. registracija į šunų varžybas
12 val. Šunų varžybų pradžia, pasieniečių vaišės.
13.10 val. Pirmųjų varžybų apdovanojimai
13.30 val. Pasieniečių kinologo ir jo tarnybinio šuns programa
14 val. Antrosios šunų varžybos
15.10 Antrųjų varžybų apdovanojimai

Edukacinis šou vaikams „Didžioji teleportacija į žaidimų pasaulį“
2022-10-09 12:00 - 17:00 | Šiaulių kultūros centras
Edukacinis šou „Didžioji teleportacija į žaidimų pasaulį“ tai interaktyvus spektaklis vaikams, į kurio veiksmą galės įsitraukti kiekvienas vaikas. Visi svečiai gaus specialų rekvizitą – stebuklingas jėgas turinčią apyrankę, kurios pagalba vaikai padės Rokui ir Rokai įvykdyti užduotis. Tai istorija apie amžinai išsiblaškiusį profesorių H2O – dienos metu pardavinėjantį vaikams ledus, o naktimis…
O naktimis kuriantį teleportacinį mechanizmą. Vieną šeštadienio vidurdienį profesorius H2O kartu su jaunaisiais draugais Roku ir Roka mėgins teleportuotis į viduramžius. Tačiau klaidingai sujungti laidai profesorių H2O nublokš į internetinę žaidimų platformą. Ištikimieji draugai Rokas, Roka ir jaunieji žiūrovai leisis į nuotykių kupiną kelionę, kurios tikslas – išvaduoti antivirusiniame bokšte įstrigusį profesorių H2O.
Techniškai inovatyvaus ir atraktyvaus spektaklio metu jaunieji žiūrovai ne tik pramogaus, bet ir bus mokomi, kaip saugiai elgtis internete, kaip užkirsti kelią patyčioms virtualioje erdvėje, sužinos apie fizinio aktyvumo reikšmę, o taip pat lavins fizinės mankštos įgūdžius.
Taip pat, po spektaklio, vaikučių lauks dovanėlės!

Šokių vakaras. Groja Algimantas Butnorius
2022-10-09 17:00 | Šiaulių kultūros centras
Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!

Šiaulių kultūros centro Oranžinė salė (Aušros al. 31)

Spalio 9 d. 17 val.

4 Eur

Spalio 9 d. 17 val. Šiaulių kultūros centro Oranžinėje salėje (Aušros al. 31) šokių vakaro metu gros visų pamėgtas ir laukiamas populiariosios muzikos atlikėjas Algimantas Butnorius.
Asmenys, apsvaigę nuo alkoholinių gėrimų ar kitų psichotropinių medžiagų, į renginį nebus įleidžiami.
Bilietus galima įsigyti Šiaulių kultūros centro kasoje 1 val. prieš renginį.

OKT / Vilniaus miesto teatras: VESTUVĖS
2022-10-09 18:30 | Šiaulių dramos teatras
„Bertoldo Brechto „Miesčioniškos vestuvės” (toks yra tikrasis pjesės pavadinimas) kalba apie visuomenės moralinį dviveidiškumą. Iš esmės, viskas sukasi apie paaiškėjusį ikivestuvinį nuotakos skaistybės praradimą. Spektaklyje kalbame plačiau. Ne tik apie dviveidišką moralę ir skaistybę, bet ir apie papročių suirimą, absurdišką deformaciją to, kas kadaise buvo labiausiai sakralūs dalykai žmogaus egzistencijoje: vestuvės, laidotuvės, kosmogoninio ciklo pajautos ir šventimo tradicijos.
Žinoma, atveriama ir itin lietuviška specifika. Tai kaimo žmogaus, ateinančio gyventi į miestą, sutrikimas, netgi nesugebėjimas tapti taip vadinamu miesčionimi ir, žinoma, visiškas nesuvokimas vienaip ar kitaip jį įtakojančių globalizacijos procesų. Žinoma, visų pirma tai yra gera komedija, lyg veidrodis atsukta į mus ar mūsų artimuosius. Čia mes tikrai galime pasijuokti, jei ne iš savęs, tai bent iš kaimyno, o būtent ši tradicija pas mus yra nemirtinga. Bet koks juokas yra gerai, jeigu jis kyla ne iš pykčio.
Spektaklis itin atviras, jame daug improvizacijos. Į jį vis įtraukiamos naujausios visuomeninės ir politinės aktualijos, todėl jis nuolat kinta. Spektaklis atviras žiūrovui. Taigi, jis niekada nesikartoja ir kiekvieną kartą būna vis kitoks. Tad jei jums patiks ši dionisija su lietuviška balta mišraine, galite drąsiai eiti vėl ir vėl.”

Nuotraukų autorių – Tomas Ivanauskas

„Nepatogus kinas“ kino seansas. „Seksas – kamera – galia“
2022-10-11 18:30 | Šiaulių kultūros centro Oranžinė salė (Aušros al. 31)
Spalio 8–30 dienomis Šiaulių kultūros centre vyks festivalis „Nepatogus kinas“.

Brainwashed: Sex-Camera-Power
JAV | 2022 | 91 min. | N-13
Nina Menkes tiria klausimą – kaip kinas, kurį žiūrime, formuoja tai, kaip mąstome apie savo visuomenę? Pasitelkdama daugybę pavyzdžių iš visiems žinomų kino kūrinių, ji atskleidžia labai aiškią vizualiosios kultūros priešpriešą. Vyras prieš moterį. Žiūrintis prieš žiūrimą. Veikiantis prieš veikiamą. Vizualiąją kultūrą būtina nuolat reflektuoti, kitaip ne mes valdysime kamerą, o kamera – mus.
Filmo anonsas: https://bit.ly/3DMWaol
Režisierė: Nina Menkes
Operatorė: Shana Hagan
Montažas: Cecily Rhett
Prodiuserė: Nina Menkes
Kalba: anglų
Subtitrai: lietuvių, anglų
Vertėjas: Andrius Jevsejevas
Apsilankyti filmų seansuose galima įsigijus „Laisvos kainos bilietą“ ir savo nuožiūra įmetus bet kokią sumą į festivalio organizatorių paramos dėžutę.

„Nepatogus kinas“ kino seansas. „Kosmonautas Kalis“
2022-10-12 18:30 | Šiaulių kultūros centras
Spalio 8–30 dienomis Šiaulių kultūros centre vyks festivalis „Nepatogus kinas“.

Kalle Kosmonaut
Vokietija | 2022 | 99 min. | N-13

Kosmonautų alėja nėra alėja, vedanti į žvaigždes. Tai gatvė šiaurės rytų Berlyne, kur užaugęs, tikėtina, pasuksi visiškai priešingu keliu. Net jei esi toks protingas kaip šio filmo veikėjas Paskalis, kitaip – Kalis. Režisieriai jį sekė daugiau nei dešimtmetį – filmo pradžioje berniukui buvo tik dešimt metų. Kartais pilnas vilties ir ambicijų, kartais slegiamas baimių ir problemų, Kalis nepailstamai ieško savo vietos pasaulyje. Stebimoji dokumentika papildoma animacija, pavaizduojančia tai, ko neįmanoma parodyti. Empatiškas charizmatiško protagonisto portretas, reprezentuojantis tą Berlyno pusę, kuriai pasisekė mažiau.
Filmo anonsas: https://bit.ly/3Uyc8bZ
Režisieriai / -ės: Christine Kugler, Günther Kurth
Operatorius: Günther Kurth
Montažas: Christine Kugler, Günther Kurth
Prodiuseriai / -ės: Christine Kugler, Günther Kurth
Kalba: vokiečių
Subtitrai: lietuvių, anglų
Vertėja: Živilė Gabšienė
Apsilankyti filmų seansuose galima įsigijus „Laisvos kainos bilietą“ ir savo nuožiūra įmetus bet kokią sumą į festivalio organizatorių paramos dėžutę.

„Nepatogus kinas“ kino seansas. „Emily Spanton prieš Prancūzijos policiją“
2022-10-13 18:30 | Šiaulių kultūros centro Oranžinė salė (Aušros al. 31)
Spalio 8–30 dienomis Šiaulių kultūros centre vyks festivalis „Nepatogus kinas“.

Le Procès du 36
Prancūzija | 2022 | 63 min. | N-13
Kai kanadietė turistė Emily Spanton 2014 metais atostogaudama Paryžiuje nuėjo į barą ir ten susipažino su keliais policijos pareigūnais, jai nė mintis nekilo, kad vakaras pasibaigs išžaginimu policijos nuovadoje, o teismų procesai užsitęs net iki 2022-ųjų. Šis dokumentinis filmas atkuria vieną išžaginimo istoriją, remdamasis dviejų pusių, aukos ir kaltinamųjų, pasakojamomis versijomis. Vienaip byla buvo nagrinėjama iki #metoo judėjimo ir visai kitaip – jam prasidėjus.
Filmo anonsas: https://bit.ly/3xKt4SI
Režisierius: Ovidie
Operatorius: Lionel Jan Kerguistel
Montažas: Luc Golfin
Prodiuseriai / -ės: Marc Berdugo, Barbara Conforti
Kalba: prancūzų
Subtitrai: lietuvių, anglų
Vertėja: Ieva Šakelaitė
Apsilankyti filmų seansuose galima įsigijus „Laisvos kainos bilietą“ ir savo nuožiūra įmetus bet kokią sumą į festivalio organizatorių paramos dėžutę.

Klaipėdos jaunimo teatras: KREICERIO SONATA
2022-10-13 18:30 | Šiaulių dramos teatras
Inscenizacija pagal Levo Tolstojaus apysaką „Kreicerio sonata“

Inscenizacijos autorius/Režisierius: Valentinas Masalskis
Režisieriaus asistentas: Simonas Lunevičius
Scenografė: Renata Valčik
Spektaklio konsultantas – šviesų dailininkas Julius Kuršis
Vieni Levo Tolstojaus apysaką „Kreicerio sonata” laiko geriausiu jo kūriniu, kiti priešingai, prieštarauja jo ten išsakytoms mintims. Skandalingame kūrinyje susipina aistringa meilė, pavydas bei visuomenės kritika.
Traukinyje užsimezga pokalbis apie meilę, moterų padėtį, kylančius konfliktus šeimoje ir smurtą. Ilgai tylėjęs pakeleivis atsiveria apie savo nelaimingą santuoką. Jis vedė daug jaunesnę moterį, pakerėjusią jį savo jaunystės grožiu ir nekaltumu. Jiems gimė penki vaikai. Tačiau vyras nusivylęs meile ir santuoka, kadangi poros santykiuose daug rietenų, ginčų ir nesantaikos. Prisipažįsta, kad apimtas pavydo ir neapykantos dėl žmonos artimo bendravimo ir muzikavimo su smuikininku, ją nužudo.
Savo žmoną nužudžiusio vyro išpažintį pasakoja rusų literatūros klasikas, rašytojas Levas Tolstojus apysakoje „Kreicerio sonata”. Balansuodamas tarp feminizmo ir neapykantos moterims, rašytojas paliečia ne vieną aktualią temą: šeimos santykiai, lyčių lygybė, meilė, aistra ir smurtas. Publikuota apysaka dėl išdėstomų minčių apie santuoką ir šeimos vertybes sukėlė tarptautinį skandalą – buvo uždrausta tiek Rusijoje, tiek JAV.
„Kreicerio sonata”, žvelgianti į žmonių tarpusavio santykius, meilę, seksą, pavydą, paranoją, atgimsta Klaipėdos jaunimo teatro scenoje. Istorija vaizduoja konfliktą tarp seksualinio potraukio ir moralinių suvaržymų, iškelia klausimus, kurie dažnai nutylimi, į kuriuos nenorima ar negalima atsakyti.

Ukrainos gynėjų dienos šventinis koncertas
2022-10-14 18:30 | Šiaulių dramos teatras
Spalio 14 d. Ukraina pagerbia savo gynėjus bei mini Kazokų ir Šventosios apsaugos dieną.
Valstybiniame Šiaulių dramos teatre reziduojantys T. Ševčenkos muzikinio dramos teatro artistai, ukrainiečiai Olena ir Petro Lastivkos kviečia į šventinį koncertą.

Koncerte skambės jautrios dainos pagal T. Ševčenkos eiles, įkvepiančios ukrainiečių liaudies ir šiuolaikinės dainos, T. Ševčenkos eilėraščiai lietuvių kalba.
Aktorė ir solistė Olena Lastivka ir aktorius, skaitovas Vladas Baranauskas dovanos jums savo širdies šilumą, ukrainiečių ir lietuvių tautų draugystę bei solidarumą.

Koncerto metu bus galima paaukoti Ukrainos kariuomenei.

Grupės „69 Danguje“ gyvo garso koncertas
2022-10-14 19:00 | Šiaulių kultūros centras
Populiariausia Lietuvos merginų grupė „69 Danguje“ skaičiuojanti jau 18-tus metus scenoje kviečia į pirmą koncertinį turą su gyvo garso grupe. „9 Danguje“, „Velniškas greitis“, „Skrisim“, „Gyvenu“ – tai tik dalis hitų kuriuos koncertų lankytojai pirmą kartą išgirs naujai.

Interaktyvus spektaklis-šou vaikams „Šunyčiai kompiuterinio žaidimo labirintuose“
2022-10-16 12:00 - 13:00 | Šiaulių kultūros centras
Vaikų mylimi šunyčiai ir vėl sugrįžta į teatrų scenas su nauja istorija! Šis interaktyvus, nuotaikingas ir pamokantis spektaklis tikrai nepaliks abejingų!
Niekam ne paslaptis, kad šunyčiams, kaip ir vaikams, labai patinka kompiuteriniai žaidimai. Tačiau vienas šuniukas Maršalas niekaip negali jiems atsispirti ir nejaučia saiko. Jis nori juos žaisti visur ir visada. Šunyčiui tampa neįdomūs draugai, namai ir visa supanti aplinka. Tad vieną dieną jį pagrobia kompiuterinių žaidimų vampyrai…
Šunyčių komanda nedelsiant leidžiasi gelbėti draugo. Jiems teks prašyti superherojų pagalbos įveikiant žaidimo labirintus, gelbėjant didžiąją pandą bei akis į akį susiduriant su paslaptinguoju drakonu.
Tai visiškai nauja istorija iš šunyčių gelbėtojų komandos gyvenimo, praturtinta muzikos, šviesų ir vaizdo projekcijų.
Vaikams iki 3 m. (neužimant papildomos vietos, su suaugusiojo priežiūra) įėjimas nemokamas.

„Nepatogus kinas“ kino seansas. „Chaylla“
2022-10-18 18:30 | Šiaulių kultūros centro Oranžinė salė (Aušros al. 31)
Spalio 8–30 dienomis Šiaulių kultūros centre vyks festivalis „Nepatogus kinas“.

Chaylla
Prancūzija | 2022 | 72 min. | N-7
Mažame Šiaurės Prancūzijos miestelyje jauna moteris Chaylla yra pasiruošusi išsivaduoti iš smurtinių santykių su savo partneriu. Ji kovoja dėl sūnų globos, tačiau giliai širdyje vis dar tiki, kad santykiai su buvusiu vyru gali pasitaisyti. Režisieriai ketverius metus filmuoja Chayllos gyvenimą, kuriame laisvės ir teisingumo troškimas yra tampriai susipynęs su smurtu paremta kontrole ir priklausomybe nuo jos.
Po filmo peržiūros laukia diskusija.
Filmo anonsas: https://bit.ly/3SpOywm
Režisieriai / -ės: Clara Teper, Paul Pirritano
Operatorius: Paul Pirritano
Montažas: Pascale Hannoyer
Prodiuseris: Marc Faye
Kalbos: prancūzų
Subtitrai: lietuvių, anglų
Vertėja: Veronika Vasiljeva
Apsilankyti filmų seansuose galima įsigijus „Laisvos kainos bilietą“ ir savo nuožiūra įmetus bet kokią sumą į festivalio organizatorių paramos dėžutę.

„Nepatogus kinas“ kino seansas. „Aš labai atsiprašau“
2022-10-19 18:30 | Šiaulių kultūros centro Oranžinė salė (Aušros al. 31)
Spalio 8–30 dienomis Šiaulių kultūros centre vyks festivalis „Nepatogus kinas“.

I Am So Sorry
Honkongas, Prancūzija, Olandija | 2021 | 96 min. | N-7
Ką turi bendro Fukušima Japonijoje, Semipalatinskas Kazachstane, Černobylis Ukrainoje ir Onkalo Suomijoje? Visos šios vietos pasaulio žemėlapyje išsiskiria tuo, kad yra vienaip ar kitaip susijusios su branduoline energetika. Vieno savičiausių šių laikų dokumentinio kino režisierių Zhao Liango naujausiame filme „Aš labai atsiprašau“ keliaujama po šias ryškiausias „atominės eros“ vietas, akcentuojant specifinius temporalinius režimus: paslėptą praeitį, izoliuotą dabartį ir potencialią ateitį.
Filmo anonsas: https://bit.ly/3UydzXP
Režisierius: Zhao Liang
Operatoriai / -ės: Zhao Liang, Shaoguang Sun
Montažas: Fabrice Rouaud, Zhao Liang
Prodiuseriai / -ės: Zhao Liang, Serge Lalou, Valérie Guerin
Kalba: japonų, vokiečių, rusų, mandarinų
Subtitrai: Lietuvių, anglų
Vertėja: Agnė Mackevičiūtė
Apsilankyti filmų seansuose galima įsigijus „Laisvos kainos bilietą“ ir savo nuožiūra įmetus bet kokią sumą į festivalio organizatorių paramos dėžutę.

Lietuvos neįgaliųjų draugijų mėgėjų meno kolektyvų konkursas „Vilties paukštė 2022“
2022-10-20 12:00 - 17:00 | Šiaulių kultūros centras
Kasmet Lietuvos neįgaliųjų draugija organizuoja asocijuotų Lietuvos neįgaliųjų draugijų mėgėjų meno kolektyvų konkursą „VILTIES PAUKŠTĖ 2022“, kuris organizuojamas šešiuose Lietuvos miestuose.
Šių metų finalinio koncerto tema – „Sūduvos krašto dainos atgyja“. Koncertas skirtas paminėti Sūduvos metams.
Šiaulių kultūros centre vyksiančiame renginyje dalyvaus 13 kolektyvų.
Organizatorius Lietuvos neįgaliųjų draugija

Renginys nemokamas

„Nepatogus kinas“ kino seansas. „Geras gyvenimas“
2022-10-20 18:30 | Šiaulių kultūros centro Oranžinė salė (Aušros al. 31)
Spalio 8–30 dienomis Šiaulių kultūros centre vyks festivalis „Nepatogus kinas“.

Good life
Švedija, Lietuva, Suomija | 2022 | 72 min. | V
„Geras gyvenimas“ kviečia žiūrovus susipažinti su unikaliu startuoliu, kurio darbuotojai nuomojasi bendrą gyvenamąjį bei darbo plotą ir savo privačius gyvenimus tvarko, lyg šie būtų įmonės dalis. Visus čia jungia bendras tikslas – siekti maksimalios savirealizacijos sumažinant savo poreikius iki miego kapsulės dydžio. Kas nutinka, kai verslo kalba tampa asmenybės dalimi, o bendruomenė virsta preke?
Po filmo peržiūros laukia susitikimas su režisierėmis.
Filmo anonsas: https://bit.ly/3LBuuER
Režisieriai / -ės: Marta Dauliūtė, Viktorija Šiaulytė
Operatorius: Elisabeth Marjanovic Cronvall
Montažas: Niklas Kullström
Prodiuseriai / -ės: Marta Dauliūtė, Viktorija Šiaulytė, Dagnė Vildžiūnaitė, Niklas Kullström
Kalbos: anglų, švedų, vokiečių
Subtitrai: lietuvių, anglų
Apsilankyti filmų seansuose galima įsigijus „Laisvos kainos bilietą“ ir savo nuožiūra įmetus bet kokią sumą į festivalio organizatorių paramos dėžutę.

Literatūrinė muzikinė kompozicija ,,Dievui ir artimui"
2022-10-20 18:30 | Šiaulių dramos teatro Mažoji salė
Literatūrinė muzikinė kompozicija
Renginys iš mūsų teatro inicijuojamo renginių ciklo „Dialogai”.
Dalyvauja aktorė Nomeda Bėčiūtė ir kanklininkė Regina Marozienė.
Vakaras skirtas kiekvienam, neabejingam poetiniam žodžiui, muzikai bei visiems žmogiškiems jausmams. Kviečiame pasiklausyti R. Mikutavičiaus ir M. Martinaičio tekstų, pritariant kanklėms. Skambės A. Lapinsko, J. S. Bach’o, V. Raduš’o, E. Satie kūriniai ir R. Marozienės autorinės improvizacijos.

Mados ir grožio mugė DESIGN FOR LIFE
2022-10-22 10:00 - 17:00 | Šiaulių arena
Ką naujo šį sezoną sukūrė Lietuvos mados ir grožio prekių ženklai? Kokios šio rudens bei artėjančios žiemos tendencijos? Kuo pasipuošime? Patinka nuolaidos?
Visa tai gyvai ir dar daugiau – SPALIO 22 d., Šiaulių arenoje.
Joje Tavęs lauks:
• Lietuvos mados ir grožio kūrėjai;
• stilingai drabužiai ir jų deriniai tiek laisvalaikiui, tiek į šventę;
• aksesuarų gausa tiek moterims, tiek vyrams;
• kosmetikos ir grožio priemonių naujienos;
• gausus asortimentas vaikams: drabužiai, aksesuarai, žaislai, dovanų idėjos;
• jaukių bei stilingų namų interjero detalėmis;
• dovanos ir kiti malonūs siurprizai.
PASIŽYMĖKITE DATĄ – Spalio 22 d., nuo 10 iki 17 valandos.
ĮĖJIMAS NEMOKAMAS.
DESIGN FOR LIFE – didžiausias keliaujantis mados renginių ciklas Lietuvos miestuose, suburiantis virš 100 unikalių kūrėjų, stiliaus žinovų ir grožio prekių atstovų.

Premjera! Spektaklis „Gal nedarom tragedijos“
2022-10-23 18:00 | Šiaulių kultūros centras
„Gal nedarom tragedijos“ – komedija, kurioje vaidina Giedrius Savickas, Mantas Stonkus, Gelminė Glemžaitė ir Milda Noreikaitė. Spektaklio režisierius – Simonas Aškelavičius. Scenografė ir kostiumų dailininkė – Kotryna Daujotaitė.

Spektaklio pjesės autorė – garsi šiuolaikinė prancūzų dramaturgė Yasmina Reza. Jos parašyta ir premijomis apipilta drama (originalus pavadinimas „Le Dieu du carnage“) žavi puikiu personažų psichologijos išmanymu ir talentingai išvystyta veiksmo dinamika.

S. Aškelavičiaus ir fantasinio aktorių ketvertuko dėka pjesė atsiplėšė nuo originalo. Ji suskambo lietuviškomis aktualijomis, kurios žiūrovų sutinkamos garsiu juoku. Personažus žiūrovai gali be vargo atpažinti iš savo gyvenimiškos patirties.

Spektaklio pradžioje sužinome, kad Armando (Mantas Stonkus) ir Anetos (Gelminė Glemžaitė) vienuolikmetis sūnus per konfliktą lazda išmušė du dantis Valentino (Giedrius Savickas) ir Veronikos (Milda Noreikaitė) sūnui. Pastarųjų namuose ir susitinka abiejų šeimų tėvai, norėdami aptarti konflikto priežastis ir civilizuotai išspręsti pasekmes.

Giedriaus Savicko personažas – prekybininkas Valentinas – iki ašarų juokingas keistuolis, kuris kritinėse situacijose staiga pasisemia akiplėšiškos drąsos. G. Savickas gali būti juokingas net kai nenori, tačiau „Gal nedarom tragedijos“ galima pamatyti, koks genialiai komiškas jis tampa, kai to nori.

Manto Stonkaus ne tik aktoriaus, bet ir „stand-up“ komiko biografija leido jam itin vykusiai savo personažą kilstelėti į naują lygį. Jo advokatas Armandas – telefono iš rankų nepaleidžiantis, tarsi adatas taiklius ir net žiaurius juokelius durstantis veikėjas.

Mildos Noreikaitės kuriama Veronika – rašytoja ir Afrikos kultūros gerbėja – atrodo nuostabi ir tobula. Darosi įdomu, kas gi slypi už šio supermamos, superžmonos ir supermoters fasado? Nesijaudinkite, tikrai sužinosite.

Gelminė Glemžaitė vaidina M. Stonkaus personažo Armando žmoną Anetą. Pastaroji atrodo lyg ir pati santūriausia iš veikėjų. Tačiau, kai baigsis kantrybė, žiūrovo lauks tikras sprogimas.

„Gal nedarom tragedijos“ – nenuspėjamas spektaklis, kad ir ką prognozuosit, vis tiek nustebins. Būtina priminti, kūrinys turi N-18 amžiaus cenzą. Vaikai į salę neįleidžiami, o suaugę žiūrovai įspėjami: jame rūkoma, gali būti vartojama necenzūrinė leksika, kai kurios scenos gali šokiruoti.

Grupės „Lietuvaičiai“ koncertas
2022-10-23 18:00 | Šiaulių kultūros centro Didžioji koncertų salė (Aušros al. 31)
Lapkričio 23 d. 18 val. Šiaulių kultūros centre koncertuos grupė „Lietuvaičiai“.
